รัฐบาลไทย-ข่าวทำเนียบรัฐบาล-ไทยย้ำบทบาทหลักในการพัฒนาความเชื่อมโยงอย่างมีคุณภาพร่วมกับญี่ปุ่นในลุ่มน้ำโขง
วันเสาร์ที่ 22 ตุลาคม 2559
ไทยย้ําบทบาทหลักในการพัฒนาความเชื่อมโยงอย่างมีคุณภาพร่วมกับญี่ปุ่นในลุ่มน้ําโขง
วันนี้ (7 ก.ย. 59) เวลา 18.45 น. พลเอกประยุทธ์ จันทร์โอชา นายกรัฐมนตรี พร้อมด้วยนายดอน ปรมัตถ์วินัย รัฐมนตรีว่าการกระทรวงการต่างประเทศ เข้าร่วมการประชุมสุดยอดแม่โขง-ญี่ปุ่น ครั้งที่ 8 ณ ศูนย์การประชุมแห่งชาติ นครหลวงเวียงจันทน์ สาธารณรัฐประชาธิปไตยปร
โดยภายหลังเสร็จสิ้นการประชุม พลตรีวีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญดังนี้
นายกรัฐมนตรีขอบคุณญี่ปุ่นในฐานะมิตรเก่าที่มีความสัมพันธ์แน่นแฟ้นกับไทยมานานและในฐานะประเทศหุ้นส่วนเพื่อการพัฒนาที่ได้ให้ความช่วยเหลือและสนับสนุนประเทศลุ่มน้ําโขงอย่างสม่ําเสมอ ซึ่งไทยยินดีที่ความร่วมมือในด้านต่าง ๆ มีความคืบหน้าด้วยดี ซึ่งปัจจัยสําคัญของความสําเร็จ ได้แก่ แนวทางการพัฒนาตามยุทธศาสตร์กรุงโตเกียว ค.ศ. 2015 ฉบับใหม่ และการจัดสรรงบประมาณความช่วยเหลือเพื่อการพัฒนาอย่างเป็นทางการจํานวน 7.5 แสนล้านเยนจากญี่ปุ่น สําหรับการพัฒนาประเทศลุ่มน้ําโขงเป็นเวลา 3 ปี
นายกรัฐมนตรีได้ใช้โอกาสนี้ เน้นย้ําความมุ่งมั่นที่จะกระชับความร่วมมือกับประเทศสมาชิกบนพื้นฐานของความเป็นหุ้นส่วน ความไว้เนื้อเชื่อใจ ความเข้าใจ และค่านิยมด้านวัฒนธรรมอันใกล้ชิดกัน เพื่อบรรลุเป้าหมายร่วมกันอย่างเป็นรูปธรรม
นายกรัฐมนตรีกล่าวว่า ยินดีได้รับรายงานความคืบหน้าของกรอบความร่วมมือลุ่มน้ําโขงกับญี่ปุ่นจากผู้แทนระดับรัฐมนตรีและเจ้าหน้าที่อาวุโส ที่ได้ประชุมคณะทํางานเทคนิคด้านโครงสร้างพื้นฐาน ครั้งที่ 1 ที่กรุงเทพฯ ซึ่งได้มีการหารืออย่างเข้มข้นเรื่องระเบียงเศรษฐกิจตะวันออก-ตะวันตกและระเบียงเศรษฐกิจตอนใต้ จนมีความคืบหน้าอย่างมีนัยสําคัญ และเชื่อว่าคณะทํางานที่ตั้งขึ้นมาใหม่นี้จะขับเคลื่อนให้เกิดการพัฒนาด้านความเชื่อมโยงในประเทศลุ่มน้ําโขงให้มีผลอย่างเป็นรูปธรรม ตามข้อริเริ่มความเชื่อมโยงญี่ปุ่นกับแม่โขง
ไทยชื่นชมญี่ปุ่นที่นอกจากจะให้ความสําคัญต่อการพัฒนาโครงสร้างพื้นฐานและความเชื่อมโยงแล้ว ยังเน้นย้ําการสร้างโครงสร้างพื้นฐานที่มีคุณภาพ และการพัฒนาทรัพยากรมนุษย์ควบคู่ไปกับการพัฒนาความเชื่อมโยงทั้งในด้านกายภาพและด้านกฎระเบียบ ซึ่งถือเป็นการสร้างความพร้อมบุคลากรให้รองรับความเจริญเติบโตทางเศรษฐกิจ และเป็นการสร้างงานให้ประชาชนในประเทศลุ่มน้ําโขงด้วย
เรื่องความเชื่อมโยงเป็นเรื่องที่มีความสําคัญ ความเชื่อมโยงไม่เพียงส่งเสริมการคมนาคม แต่เป็นกลไกสําคัญในการเข้าถึงผู้คนเพื่อลดช่องว่างการพัฒนาและบูรณาการลุ่มน้ําโขงเข้ากับอาเซียนและตลาดโลก เพื่อที่จะไม่มีใครถูกทิ้งไว้ข้างหลัง อีกทั้งเป็นช่องทางการกระจายความเจริญทางเศรษฐกิจอย่างทั่วถึง ซึ่งนําไปสู่โอกาสในการพัฒนาที่มีความเท่าเทียมกันยิ่งขึ้นในอนาคต
นายกรัฐมนตรีย้ําบทบาทของไทยในฐานะหุ้นส่วนการพัฒนาและประเทศผู้ให้ร่วมกับญี่ปุ่นในการพัฒนาความร่วมมือลุ่มน้ําโขงกับญี่ปุ่น ที่ผ่านมา ไทยได้เป็นเจ้าภาพร่วมกับญี่ปุ่น จัดการประชุมกรีนแม่โขงฟอรั่ม ครั้งที่ 4 ที่กรุงเทพฯ เมื่อเดือนมิถุนายน ซึ่งเป็นเวทีในการหารือประเด็นด้านสิ่งแวดล้อมและการพัฒนาที่ยั่งยืน นอกจากนี้ ไทยยังได้ร่วมพัฒนาโครงสร้างพื้นฐานในประเทศเพื่อนบ้าน เช่น การพัฒนาถนนหมายเลข 11 ในสาธารณรัฐประชาธิปไตยประชาชนลาว การสร้างสะพานมิตรภาพไทย-เมียนมา แห่งที่ 2 โครงการพัฒนาจุดผ่านแดนถาวรหนองเอี่ยน สตึงบทและถนนเชื่อมไปยังถนนหมายเลข 5 ราชอาณาจักรกัมพูชา ซึ่งส่งเสริมโครงการของญี่ปุ่นที่ได้ปรับปรุงถนนสายดังกล่าว นอกจากนี้ รัฐบาลไทยโดยรัฐมนตรีว่าการกระทรวงการต่างประเทศและหน่วยงานที่เกี่ยวข้องของไทย อยู่ระหว่างพิจารณาโครงการเพิ่มเติมเพื่อให้ความสนับสนุนแก่เมียนมาเป็นสําคัญ โดยเฉพาะอย่างยิ่งการสร้างถนนเชื่อมโยงระหว่างเมืองเอ็งดุไปยังกรุงย่างกุ้ง
ไทยยินดีที่สํานักความร่วมมือพัฒนาเศรษฐกิจกับประเทศเพื่อนบ้านของไทย ได้ร่วมลงนามการทําความตกลงหุ้นส่วนเพื่อการพัฒนากับองค์การความร่วมมือระหว่างประเทศญี่ปุ่น ที่กรุงเทพฯ เมื่อเดือนกรกฎาคมที่ผ่านมา ซึ่งเน้นความร่วมมือในการพัฒนาโครงสร้างพื้นฐานที่สอดคล้องกับข้อริเริ่มด้านความเชื่อมโยงญี่ปุ่น-แม่โขง และชื่นชมความร่วมมือระหว่างหน่วยงานอื่น ๆ ของไทย อาทิ กรมความร่วมมือระหว่างประเทศ กระทรวงการต่างประเทศกับองค์การความร่วมมือระหว่างประเทศญี่ปุ่น ที่อยู่ระหว่างพิจารณาการจัดทําความตกลงหุ้นส่วนเพื่อการพัฒนาเช่นเดียวกันในอนาคต เพื่อช่วยตอกย้ําบทบาทของไทยในฐานะประเทศหุ้นส่วนการพัฒนาและเป็นประเทศผู้ให้ร่วมกับญี่ปุ่น
ที่ผ่านมา ไทยร่วมมือกับญี่ปุ่นในการจัดหลักสูตรฝึกอบรมให้เเก่ประเทศที่สามอย่างสม่ําเสมอ ในการนี้ ไทยจึงพร้อมร่วมมือกับญี่ปุ่นในการดําเนินโครงการในรูปแบบไตรภาคี ในการให้ความช่วยเหลือและสนับสนุนด้านการพัฒนาแก่ประเทศที่สามในลุ่มน้ําโขงในรูปแบบต่าง ๆ มากยิ่งขึ้น โดยไทยพร้อมเป็นสะพานเชื่อมระหว่างญี่ปุ่นและประเทศลุ่มน้ําโขง เพื่ออํานวยความสะดวกและเอื้อให้เกิดการพัฒนาในลุ่มน้ําโขงอย่างราบรื่นและมีประสิทธิภาพ
ในตอนท้าย นายกรัฐมนตรีขอขอบคุณประเทศสมาชิกที่ร่วมกันมีส่วนสร้างความคืบหน้าให้แก่กรอบความร่วมมือลุ่มน้ําโขงกับญี่ปุ่น และถือว่า ทุกประเทศเป็นมิตรแท้ และจะร่วมมือในกรอบความร่วมมือแม่โขง-ญี่ปุ่น เพื่อบรรลุเป้าหมายที่มีร่วมกันได้ในเร็ววัน